b'\n_START_ARTICLE_\nAbu Huraira\n_START_SECTION_\nBiografija\n_START_PARAGRAPH_\nAbd al \xc5\xa0amsas ibn Sakhras gim\xc4\x97 599\xe2\x80\x93603 m. laikotarpyje Bahoje (Jemenas). Jis buvo kil\xc4\x99s i\xc5\xa1 Dausi\xc5\xb3 genties. Vaikyst\xc4\x97je jis buvo pramintas Abu Huraira, kas rei\xc5\xa1kia \xe2\x80\x9eka\xc4\x8diuk\xc5\xb3 t\xc4\x97vas\xe2\x80\x9c, d\xc4\x97l jo globot\xc5\xb3 ka\xc4\x8di\xc5\xb3. Islam\xc4\x85 pri\xc4\x97m\xc4\x97 atsivertus genties vadui Tufailui ibn Amrui. Jis lyd\xc4\x97jo vad\xc4\x85 \xc4\xaf Mek\xc4\x85 susitikti su Mahometu ir ten vietoj pagoni\xc5\xa1ko Abd al \xc5\xa0amso (\xe2\x80\x9esaul\xc4\x97s tarnas\xe2\x80\x9c) jam buvo suteikta islami\xc5\xa1kas Abdur Rahmano (\xe2\x80\x9egailestingojo tarnas\xe2\x80\x9c) vardas. Po septyneri\xc5\xb3 met\xc5\xb3 jis prisijung\xc4\x97 prie musulmon\xc5\xb3 bendruomen\xc4\x97s Medinoje, kur patyr\xc4\x97 bad\xc4\x85 ir skurd\xc4\x85. Pasak tradicijos, jo motina \xc4\xafnirtingai prie\xc5\xa1inosi atsivertimui \xc4\xaf islam\xc4\x85 ir pri\xc4\x97m\xc4\x97 islam\xc4\x85 tik tuomet, kai d\xc4\x97l jos atsivertimo pasimeld\xc4\x97 Mahometas. Pasak tradicijos, Abu Huraira apie 2\xe2\x80\x933 metus mok\xc4\x97 Medinos gyventojus islamo, pasakojo hadisus i\xc5\xa1 Mahometo gyvenimo. Jis dalyvavo musulmon\xc5\xb3 \xc5\xbeygiuose, mat\xc4\x97 j\xc5\xb3 pradin\xc4\x99 ekspansij\xc4\x85 ir jau po Mahometo mirties dalyvavo Mutos m\xc5\xab\xc5\xa1yje prie\xc5\xa1 bizantie\xc4\x8dius bei Ridos karuose._NEWLINE_Pasak sunit\xc5\xb3 tradicijos, Abu Huraira tur\xc4\x97jo fenomenali\xc4\x85 atmint\xc4\xaf. Es\xc4\x85 tuometinis Medinos valdytojas Marvanas liep\xc4\x97 sura\xc5\xa1yti jo hadisus viena tema sekretoriui ir po met\xc5\xb3 apsimet\xc4\x97, kad rankra\xc5\xa1\xc4\x8diai dingo. Abu Huraira i\xc5\xa1 naujo juos padiktavo es\xc4\x85 nesuklyd\xc4\x99s nei viena raide. Kalifas Umaras es\xc4\x85 prie\xc5\xa1inosi Abu Hurairos hadis\xc5\xb3 skleidimui ir grasino jam i\xc5\xa1tr\xc4\x97mimu, nes baiminosi, kad jo hadisai gali b\xc5\xabti mai\xc5\xa1omi su Korano tekstu. Umaro valdymo metu vie\xc5\xa1as hadis\xc5\xb3 citavimas buvo u\xc5\xbedraustas. Buvo kit\xc5\xb3 islamo \xc5\xbeinov\xc5\xb3, kurie irgi abejojo Abu Hurairos autoritetu. Umaro valdymo metu jis kur\xc4\xaf laik\xc4\x85 buvo paskirtas Bahreino vietininku. Po to vis\xc4\x85 laik\xc4\x85 gyveno ir mok\xc4\x97 Medinoje. Valdant Omejadams kur\xc4\xaf laik\xc4\x85 buvo paskirtas Medinos vietininku. Jis mir\xc4\x97 681 m. Tikima j\xc4\xaf esant palaidot\xc4\x85 Al Baki kapin\xc4\x97se prie Prana\xc5\xa1o me\xc4\x8det\xc4\x97s Medinoje. Jis padiktavo ar jo autorystei priskiriami apie 5375 hadisai, daug daugiau nei kurio kito hadis\xc5\xb3 pasakotojo, d\xc4\x97l to jis ypa\xc4\x8d gerbiamas tarp praktikuojan\xc4\x8di\xc5\xb3 sunit\xc5\xb3. Ne visi \xc5\xa1iitai pripa\xc5\xbe\xc4\xafsta jo hadis\xc5\xb3 autenti\xc5\xa1kum\xc4\x85, bet tai grei\xc4\x8diausiai \xc4\xaftakota bendro \xc5\xa1iit\xc5\xb3 sahab\xc5\xb3 patirties atmetimo.'